สรุปภาวะตลาดต่างประเทศวันศุกร์
สรุปภาวะตลาดต่างประเทศประจำวันที่ 28 ต.ค.59
31 ต.ค. 2559

ดัชนีดาวโจนส์ตลาดหุ้นนิวยอร์กปิดลบ เมื่อวันศุกร์ (28 ต.ค.) เนื่องจากนักลงทุนวิตกกังวลต่อข่าวที่ว่า สำนักงานสอบสวนกลางสหรัฐ (FBI) เตรียมรื้อคดีการใช้เซิร์ฟเวอร์อีเมล์ส่วนตัวของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต นอกจากนี้ ตลาดยังได้รับแรงกดดันจากการคาดการณ์ที่ว่า ตัวเลขผลิตภัณฑ์มวลรวมภายในประเทศ (จีดีพี) ไตรมาส 3 ของสหรัฐที่มีการขยายตัวมากกว่าที่คาดการณ์ไว้นั้น อาจเป็นปัจจัยสนับสนุนให้ธนาคารกลางสหรัฐ (เฟด) ตัดสินใจปรับขึ้นอัตราดอกเบี้ยในการประชุมเดือนธ.ค.
ดัชนีเฉลี่ยอุตสาหกรรมดาวโจนส์ปิดที่ 18,161.19 จุด ลดลง 8.49 จุด หรือ -0.05% ดัชนี NASDAQ ปิดที่ 5,190.10 จุด ลดลง 25.87 จุด หรือ -0.50% ดัชนี S&amp;P500 ปิดที่ 2,126.41 จุด ลดลง 6.63 จุด หรือ -0.31%
 
ตลาดหุ้นยุโรปปิดปรับตัวลง เมื่อวันศุกร์ (28 ต.ค.) หลังจากบริษัทจดทะเบียนรายใหญ่ของยุโรปเปิดเผยผลประกอบการที่ผันผวน นอกจากนี้ ตลาดยังได้รับแรงกดดันจากข้อมูลเศรษฐกิจที่อ่อนแอของฝรั่งเศส ซึ่งรวมถึงการใช้จ่ายผู้บริโภคที่ปรับตัวลดลงในเดือนก.ย.
ดัชนี Stoxx Europe 600 ปรับตัวลง 0.3% ปิดที่ 340.80 จุด
ดัชนี CAC-40 ตลาดหุ้นฝรั่งเศสปิดที่ 4,548.58 จุด เพิ่มขึ้น 15.01 จุด หรือ +0.33% ดัชนี DAX ตลาดหุ้นเยอรมันปิดที่ 10,696.19 จุด ลดลง 20.89 จุด หรือ -0.19% ดัชนี FTSE 100 ตลาดหุ้นลอนดอนปิดที่ 6,996.26 จุด เพิ่มขึ้น 9.69 จุด หรือ +0.14%
 
ตลาดหุ้นลอนดอนปิดขยับขึ้น เมื่อวันศุกร์ (28 ต.ค.) หลังจากบริษัทจดทะเบียนรายใหญ่ในอังกฤษเปิดเผยผลประกอบการที่มีทั้งในด้านบวกและลบ นอกจากนี้ นักลงทุนยังจับตาการประชุมของธนาคารกลางอังกฤษ (BoE) ซึ่งจะมีขึ้นในสัปดาห์หน้า
ดัชนี FTSE 100 ตลาดหุ้นลอนดอนปิดที่ 6,996.26 จุด เพิ่มขึ้น 9.69 จุด หรือ +0.14%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อวันศุกร์ (28 ต.ค.) เนื่องจากนักลงทุนไม่มั่นใจว่าที่ประชุมของกลุ่มประเทศผู้ส่งออกน้ำมัน (โอเปก) และประเทศนอกกลุ่มโอเปก จะสามารถปฏิบัติตามข้อตกลงปรับลดกำลังการผลิต โดยรายงานล่าสุดระบุว่า อิหร่านได้คัดค้านแผนการปรับลดกำลังการผลิตของโอเปก
สัญญาน้ำมันดิบ WTI ส่งมอบเดือนธ.ค.ร่วงลง 1.02 ดอลลาร์ หรือ 2.1% ปิดที่ 48.70 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.ลดลง 76 เซนต์ หรือ 1.5% ปิดที่ 49.71 ดอลลาร์/บาร์เรล
 
สัญญาทองคำปิดพุ่งขึ้น เมื่อวันศุกร์ (28 ต.ค.) โดยได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ โดยดอลลาร์ได้รับแรงกดดันจากข่าวที่ว่า สำนักงานสอบสวนกลางสหรัฐ (FBI) เตรียมรื้อคดีการใช้เซิร์ฟเวอร์อีเมล์ส่วนตัวของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 7.3 ดอลลาร์ หรือ 0.58% ปิดที่ 1,276.8 ดอลลาร์/ออนซ์ ซึ่งเป็นระดับสูงสุดนับตั้งแต่วันที่ 3 ต.ค.ปีนี้
สัญญาโลหะเงินส่งมอบเดือนธ.ค.เพิ่มขึ้น 15.7 เซนต์ หรือ 0.89% ปิดที่ 17.796 ดอลลาร์/ออนซ์
สัญญาพลาตินัมส่งมอบเดือนม.ค.พุ่งขึ้น 16.5 ดอลลาร์ หรือ 1.71% ปิดที่ 981.4 ดอลลาร์/ออนซ์
สัญญาพัลลาเดียมส่งมอบเดือนธ.ค.เพิ่มขึ้น 3.15 ดอลลาร์ หรือ 0.5% ปิดที่ 616.35 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (28 ต.ค.) เนื่องจากความวิตกกังวลต่อข่าวที่ว่า สำนักงานสอบสวนกลางสหรัฐ (FBI) เตรียมรื้อคดีการใช้เซิร์ฟเวอร์อีเมล์ส่วนตัวของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต โดยข่าวดังกล่าวได้บดบังปัจจัยบวกจากข้อมูลที่ระบุว่า ผลิตภัณฑ์มวลรวมภายในประเทศ (จีดีพี) ไตรมาส 3 ของสหรัฐมีการขยายตัวมากกว่าที่คาดการณ์ไว้
ดอลลาร์สหรัฐอ่อนค่าลงเมื่อเทียบกับเงินเยนที่ระดับ 104.87 เยน จากระดับของวันพฤหัสบดีที่ 105.25 เยน และอ่อนค่าลงเมื่อเทียบกับฟรังค์สวิสที่ระดับ 0.9881 ฟรังค์ จากระดับ 0.9934 ฟรังค์
ส่วนยูโรแข็งค่าขึ้นเมื่อเทียบกับดอลลาร์สหรัฐที่ระดับ 1.0969 ดอลลาร์สหรัฐ จากระดับ 1.0902 ดอลลาร์สหรัฐ เงินปอนด์แข็งค่าขึ้นสู่ระดับ 1.2179 ดอลลาร์สหรัฐ จากระดับ 1.2178 ดอลลาร์สหรัฐ และดอลลาร์ออสเตรเลียอ่อนค่าลงแตะระดับ 0.7584 ดอลลาร์สหรัฐ จากระดับ 0.7595 ดอลลาร์สหรัฐ